
(Одобрение)
Европейският парламент,
–	като взе предвид предложението на Съвета на надзорниците на Европейския орган за застраховане и професионално пенсионно осигуряване от 23 октомври 2025 г. (C10‑0268/2025),
–	като взе предвид член 51, параграфи 2 и 3 от Регламент (ЕС) № 1094/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за застраховане и професионално пенсионно осигуряване), за изменение на Решение № 716/2009/ЕО и за отмяна на Решение 2009/79/ЕО на Комисията[footnoteRef:1], [1:  	OВ L 331, 15.12.2010 г., стр. 48, ELI: http://data.europa.eu/eli/reg/2010/1094/oj.] 

–	като взе предвид своята резолюция от 14 март 2019 г. относно равенството между половете при издигането на кандидатури за позиции в областта на икономическите и паричните въпроси на ЕС[footnoteRef:2], [2:  	OВ C 23, 21.1.2021 г., стр. 105.] 

–	като взе предвид своята резолюция от 16 януари 2020 г. относно институции и органи в рамките на Икономическия и паричен съюз: предотвратяване на конфликти на интереси след приключване на трудово или служебно правоотношение в публичната администрация[footnoteRef:3], [3:  	Приети текстове, P9_TA(2020)0017.] 

–	като взе предвид член 135 от своя Правилник за дейността,
–	като взе предвид доклада на комисията по икономически и парични въпроси (A10-0247/2025),
А.	като има предвид, че мандатът на настоящия изпълнителен директор на Европейския орган за застраховане и професионално пенсионно осигуряване изтича на 31 март 2026 г.;
Б.	като има предвид, че на 23 октомври 2025 г., след открита процедура за подбор, Съветът на надзорниците на Европейския орган за застраховане и професионално пенсионно осигуряване предложи назначаването на Дамиан Яворски за изпълнителен директор с мандат от пет години в съответствие с член 51, параграфи 2 и 3 от Регламент (ЕС) № 1094/2010;
В.	като има предвид, че на 6 ноември 2025 г. комисията по икономически и парични въпроси проведе изслушване на Дамиан Яворски, по време на което той направи встъпително изказване и след това отговори на въпросите, зададени от членовете на комисията;
1.	одобрява назначаването на Дамиан Яворски за изпълнителен директор на Европейския орган за застраховане и професионално пенсионно осигуряване;
2.	възлага на своя председател да предаде настоящото решение съответно на Съвета, на Комисията, на Европейския орган за застраховане и професионално пенсионно осигуряване, както и на правителствата на държавите членки.

